***Dr. Dimitrij Rupel***

***življenjepis***

*6. marca 2016*

*Dimitrij Rupel* se je rodil 7. aprila 1946 v Ljubljani, kjer je maturiral na Klasični gimnaziji in diplomiral (1970) na Filozofski fakulteti. Iz sociologije je 30. maja 1976 doktoriral na *Brandeis University* v ameriškem Bostonu. Jugoslovanska sedemdeseta leta so bila neprijazna do svobodomiselnih intelektualcev, tako je Rupel na ljubljanski *Fakulteti za sociologijo, politične vede in novinarstvo* preživel nekaj let kot asistent brez možnosti predavanj. Leta 1978 je postal gostujoči profesor na kanadski *Queen's University*. Leta 1985 je kot Fulbrightov štipendist predaval na newyorški *New School for Social Research*, leta 1989 pa kot izredni profesor ljubljanske FSPN nekaj mesecev gostoval na *Cleveland State University*. Dr. Dimitrij Rupel je postal redni profesor *Univerze v Ljubljani* leta 1992.

Rupel je bil med ustanovitelji *Nove revije,* v času odkritega spora z oblastmi zaradi 57. številke *(Prispevki za slovenski nacionalni program)* pa tudi njen odgovorni urednik. Komunistični oblastniki so leta 1987 poskrbeli za silovito kampanjo proti Novi reviji in Rupla tudi odstavili. Potem se je Rupel aktivno in intenzivno vključil v slovensko opozicijsko gibanje, (leta 1989) postal predsednik *Slovenske demokratične zveze (SDZ)* in podpredsednik *Demokratične opozicije Slovenije (DEMOS).* Demos je zmagal na prvih demokratičnih volitvah leta 1990, Dimitrij Rupel pa je organiziral novo ministrstvo za zunanje zadeve in postal prvi slovenski zunanji minister. Prizadeval si je za mednarodno priznanje Slovenije, ki je uspelo konec leta 1991. Po volitvah leta 1992 je bil poslanec DZ, leta 1994 je bil izvoljen za ljubljanskega župana, leta 1997 pa je postal veleposlanik v ZDA. Leta 2000 se je vrnil v Ljubljano, kjer je postal zunanji minister v vladi Janeza Drnovška. Med letoma 2004 in 2008 je bil zunanji minister v vladi Janeza Janše. Leta 2005 je bil Rupel predsedujoči (CIO) *Organizacije za varnost in sodelovanje v Evropi* (OVSE), v prvi polovici leta 2008 pa je predsedoval *Svetu za splošne zadeve in zunanje odnose* (GAERC) Evropske unije.

Kljub odločitvi Janševe in soglasju Pahorjeve vlade konec leta 2008, da postane veleposlanik RS na Dunaju, in kljub potrditvi s strani Avstrije Dimitrij Rupel po volji predsednika Türka ni odšel na Dunaj, ampak je za tri leta - brez državnih nalog - obtičal na *Ministrstvu za zunanje zadeve* v Ljubljani*.* Leta 2012 je postal generalni konzul v Trstu, vendar ga je vlada Bratuškove odstavila že po enem letu. Rupel je član predsedstva *Združenja za vrednote slovenske osamosvojitve* in podpredsednik *Zbora za republiko.*

Profesor Dimitrij Rupel je avtor mnogih leposlovnih, družboslovnih in knjig o mednarodnih vprašanjih. Osebno doživljanje slovenske pomladi je opisal v knjigi *Skrivnost države* (1992), v novejšem času pa je poleg podrobnega poročila o slovenskem predsedovanju Evropski uniji (*Slovensko predsedovanje v ognju lastnih sil,* 2009) objavil tudi obsežen prikaz slovenske diplomacije (*Slovenija na svetovnem prizorišču,* 2011) in analizo slovenskega nacionalnega gibanja od majniške deklaracije 1917 do osamosvojitve in tranzicije (*Negotovo življenje 176. članice OZN,* 2013).

Dimitrij Rupel predava na *Fakulteti za državne in evropske študije* (Brdo pri Kranju) in na *Evropski pravni fakulteti* v Novi Gorici. Je dekan nove fakultete za slovenske študije in rektor Nove univerze.